अवैध छुही खदान धंसकने से एक मौत, आधा दर्जन घायल
छाल क्षेत्र के खर्रा जंगल में अवैध रूप से बने छुही खदान के धसकने से एक ग्रामीण की मौके पर ही मौत हो गई, जबकि उसका साथी गंभीर रूप से घायल हो गया। गनीमत रही कि हादसे के वक्त मौके पर मौजूद एक दर्जन से भी अधिक महिलाएं ऊपर से गिरी मिट्टी की जद से दूर रहीं नहीं तो और भी कई लोग हादसे का शिकार हो सकते थे।
जानकारी मुताबिक अपने-अपने घरों को पोताई करने के लिए पुरूंगा गांव के एक दर्जन महिलाएं गांव के ही गोविंद बेहरा, कुलदीप अौर अभिमन्यु बेहरा के साथ छुही मिट्टी लाने खर्रा जंगल में बने अवैध छुही खदान गए हुए थे, जहां ग्रामीण छुही निकालने के लिए खदान के भीतरी भाग में जाते हुए खोदाई करने में लगे हुए थे। इस बीच गोविंद बेहरा और भुवन खोदाई करते-करते खदान अंदर चले गए थे, जबकि महिलाओं समेत अन्य ग्रामीण साथी मुहाने पर ही खड़े होकर छुही निकालने का प्रयास करने में लगे थे। लिहाजा एकाएक खदान के ऊपरी भाग में मिट्टी भरभरा कर नीचे की ओर गिरने लगी। अप्रत्याशित ढंग से हुई इस घटना में जब तक लोग कुछ समझ पाते तब तक पूरा छुही खदान ही धसक गई, जिससे मौके पर ग्रामीणों के बीच हड़कंप मच गया। स्वयं को बचाने के साथ-साथ खदान के भीतर फंसे अपने साथियों को बाहर निकालने के लिए मशक्कत की। इस बीच किसी तरह से भुवन बेहरा को वे बाहर निकालने में कामयाब रहे, लेकिन गोविंद को निकाला नहीं जा सका। इधर पुलिस हादसे की सूचना मिलते ही घटना स्थल पर पहुंची, तब तक गोविंद की मौत हो चुकी थी। बहरहाल पुलिस मामले की गंभीरता को देखते हुए खदान को बंद करने के साथ-साथ मर्ग कायम कर जांच में जुट गई है।
hin_Deva hin_Deva hin_Deva